b'\n_START_ARTICLE_\nJames Earl Ray\n_START_PARAGRAPH_\nJames Earl Ray (10. maaliskuuta 1928 \xe2\x80\x93 23. huhtikuuta 1998) oli yhdysvaltalainen mies, joka tuomittiin kansalaisoikeusliikkeen johtajan Martin Luther Kingin salamurhasta._NEWLINE_Ray pid\xc3\xa4tettiin 8. kes\xc3\xa4kuuta 1968 Lontoossa Kingin 4. huhtikuuta tapahtuneesta salamurhasta. H\xc3\xa4n tunnusti syyllisyytens\xc3\xa4 Memphisiss\xc3\xa4 Tennesseess\xc3\xa4 10. maaliskuuta. Tunnustuksen ansiosta h\xc3\xa4n v\xc3\xa4ltti kuolemantuomion ja h\xc3\xa4net tuomittiin 99 vuodeksi vankilaan._NEWLINE_Ray peruutti tunnustuksensa kolmen p\xc3\xa4iv\xc3\xa4n sis\xc3\xa4ll\xc3\xa4 tuomiostaan ja v\xc3\xa4itti, ett\xc3\xa4 henkil\xc3\xb6, joka tunnettiin salanimell\xc3\xa4 \xe2\x80\x9dRaoul\xe2\x80\x9d, oli sekaantunut asiaan, kuten oli my\xc3\xb6s h\xc3\xa4nen veljens\xc3\xa4 Johnny, mutta ei h\xc3\xa4n itse. H\xc3\xa4n vietti loppuel\xc3\xa4m\xc3\xa4ns\xc3\xa4 yritt\xc3\xa4en menestyksett\xc3\xa4 perua syyllisyyden tunnustuksensa. _NEWLINE_Ray ja kuusi muuta vankia pakenivat vuonna 1977 vankilasta pian sen j\xc3\xa4lkeen kun Ray oli todistellut syytt\xc3\xb6myytt\xc3\xa4\xc3\xa4n edustajainhuoneen salamurhia k\xc3\xa4sittelev\xc3\xa4lle komitealle (House Select Committee on Assassinations). H\xc3\xa4net saatiin kuitenkin kiinni ja h\xc3\xa4net palautettiin vankilaan. Rangaistusta my\xc3\xb6s pidennettiin vankilapaon johdosta. _NEWLINE_Ray kuoli hepatiitti C:n aiheuttaman munuaissairauden komplikaatioihin. Hepatiitti C oli luultavasti saatu verensiirrosta, jonka h\xc3\xa4n oli saanut vankilassa (Brushy Mountain State Penitentiary) tapahtuneen puukotuksen j\xc3\xa4lkeen._NEWLINE_Vuonna 1997 Martin Luther Kingin poika Dexter King tapasi Rayn ja tuki julkisesti h\xc3\xa4nen yrityksi\xc3\xa4\xc3\xa4n saada uusi oikeudenk\xc3\xa4ynti. Vuonna 1998 Kingin suku nosti kanteen Loyd Jowersia vastaan osallisuudesta Martin Luther Kingin murhaan johtaneeseen salaliittoon. Korostaakseen ett\xc3\xa4 kanteen tarkoituksena oli l\xc3\xb6yt\xc3\xa4\xc3\xa4 totuus, Kingin suku vaati vahingonkorvauksena sata dollaria. Valamiehist\xc3\xb6 totesi Jowersin syylliseksi joulukuussa 1999. Valamiehist\xc3\xb6 my\xc3\xb6s katsoi, ett\xc3\xa4 salaliittoon kuului my\xc3\xb6s valtiovallan edustajia._NEWLINE_26. elokuuta 1998 Yhdysvaltain oikeusministeri\xc3\xb6 k\xc3\xa4ynnisti tutkinnan Jowersin v\xc3\xa4itteist\xc3\xa4. Tutkinta valmistui kes\xc3\xa4kuussa 2000. Jowersin v\xc3\xa4itteit\xc3\xa4 salaliitosta ei pidetty uskottavina.'